钦定古今图书集成/明伦汇编/氏族典/第601卷 > 《廖用贤尚友录》 > 夏侯惇
## 钦定古今图书集成/明伦汇编/氏族典/第601卷 > 《廖用贤尚友录》 > 夏侯惇

按《魏志夏侯惇传》：“惇字元让，沛国谯人，夏侯婴之后
也。年十四，就师学。人有辱其师者，惇杀之。由是以烈
气闻。太祖初起，惇尝为裨将，从征伐。太祖自徐州还，
惇从征吕布，为流矢所中，伤左目。复领陈留、济阴太
守，加建武将军，封高安乡侯。文帝即王位，拜惇大将
军，数月薨。惇虽在军旅，亲迎师受业。性清俭，有馀财辄以分施，不足，资之于官。不治产业。谥曰“忠侯。”子充
嗣。帝追思惇功，赐惇七子二孙爵皆关内侯。充薨，子
廙嗣。廙薨，子劭嗣。〈注〉泰始二年，“高安乡侯夏侯佐卒”，
惇之孙也，嗣绝，诏择惇近属劭封之。